b'\n_START_ARTICLE_\nIvan Stari\n_START_PARAGRAPH_\nIvan Stari (Pula, 11. listopada 1890. \xe2\x80\x93 Zagreb, 4. lipnja 1946.), istarski hrvatski narodnja\xc4\x8dki aktivist i urednik  iz Pule.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en u Puli 1890. godine. Od 1907. u rodnoj Puli bio je predsjednik Hrvatske omladine te jedan od osniva\xc4\x8da i \xc4\x8delnika Narodne radni\xc4\x8dke organizacije. Od 1919. posredovao je u\xc2\xa0\xc2\xbbrepatrijaciji\xc2\xab\xc2\xa0izme\xc4\x91u Italije i Kraljevine SHS, prikupljao pomo\xc4\x87 za obnovu sela stradalih u Pro\xc5\xa1tinskoj buni, bio urednik Istarske rije\xc4\x8di i dr. hrv. glasila u Trstu. Kao izdava\xc4\x8di Istarske rije\xc4\x8di bili su nazna\xc4\x8deni Stojan Braj\xc5\xa1a i Ivan Stari do listopada 1923., a od tada do ga\xc5\xa1enja lista samo Ivan Stari.  Bio je zatim i potpredsjednik Odbora za Istru Politi\xc4\x8dkog dru\xc5\xa1tva Edinost. Nakon trogodi\xc5\xa1nje konfinacije (1929.-32.) sklonio se u Zagreb, gdje je vodio dru\xc5\xa1tvo\xc2\xa0\xc2\xbbIstra\xc2\xab, a bio je i potpredsjednik Saveza emigrantskih dru\xc5\xa1tava. God. 1941. otpu\xc5\xa1ten je iz dr\xc5\xbeavne slu\xc5\xbebe zbog prija\xc5\xa1nje politi\xc4\x8dke aktivnosti.'